(3)Prin derogare de la articolul 93 alineatul (1) și în plus față de posibilitatea prevăzută la articolul 93 alineatul (2), resursele disponibile pentru programare pentru anul 2020 pot, la solicitarea statelor membre, să fie transferate între categorii de regiuni, ca răspuns la epidemia de COVID-19.

(4)Cererile de transfer în temeiul alineatelor (2) și (3) se efectuează prin intermediul procedurii de modificare a programelor prevăzută la articolul 30, se justifică în mod corespunzător și sunt însoțite de programul sau programele revizuit(e) identificând sumele transferate per fond și per categorie de regiuni, atunci când este cazul.

(5)Prin derogare de la articolul 18 și de la regulamentele specifice fiecărui fond, alocările financiare stabilite în cererile de modificare a programelor depuse sau de transfer notificate în temeiul articolului 30 alineatul (5) la [data intrării în vigoare a prezentului regulament] sau după această dată nu fac obiectul cerințelor privind concentrarea tematică stabilite în prezentul regulament sau în regulamentele specifice fiecărui fond.

(6)Prin derogare de la articolul 16, începând de la [data intrării în vigoare a prezentului regulament], acordurile de parteneriat nu se modifică, iar modificările programelor nu implică modificarea acordurilor de parteneriat.

Prin derogare de la articolul 26 alineatul (1), de la articolul 27 alineatul (1), de la articolul 30 alineatul (1) și de la articolul 30 alineatul (2), începând de la [data intrării în vigoare a prezentului regulament], nu se verifică conformitatea programelor și a punerii lor în aplicare cu acordurile de parteneriat.

(7)Pentru operațiunile care consolidează capacitatea de răspuns la criză în contextul epidemiei de COVID-19, menționate la articolul 65 alineatul (10) al doilea paragraf, nu se aplică articolul 65 alineatul (6).

Prin derogare de la articolul 125 alineatul (3) litera (b), astfel de operațiuni pot fi selectate pentru sprijin din FEDR sau FSE înainte de aprobarea programului modificat.

(8)În sensul articolului 87 alineatul (1) litera (b), atunci când epidemia de COVID-19 este invocată ca motiv de forță majoră, informațiile privind sumele pentru care nu s-a putut efectua o cerere de plată se furnizează la nivel agregat per prioritate pentru operațiunile cu costuri totale eligibile mai mici de 1 000 000 EUR.

(9)Raportul anual privind implementarea programului pentru anul 2019, menționat la articolul 50 alineatul (1), se depune până la 30 septembrie 2020 pentru toate fondurile ESI, prin derogare de la termenele stabilite în regulamentele specifice fondurilor. Transmiterea în 2020 a raportului de sinteză pregătit de Comisie, în conformitate cu articolul 53 alineatul (1), poate fi amânată în consecință.

(10)Prin derogare de la articolul 37 alineatul (2) litera (g), nu se solicită nicio revizuire sau actualizare a evaluărilor ex-ante în cazul în care sunt necesare modificări ale instrumentelor financiare pentru a se oferi un răspuns eficace la epidemia de COVID-19.

(11)În cazul în care instrumentele financiare furnizează IMM-urilor sprijin sub formă de capital circulant în temeiul articolului 37 alineatul (4) al doilea paragraf [introdus prin modificarea Inițiativei pentru investiții în răspunsul la coronavirus], nu se solicită planuri de afaceri noi sau actualizate ori documente și dovezi echivalente care să permită verificarea faptului că sprijinul furnizat prin instrumente financiare a fost utilizat în scopul preconizat, ca parte din documentele justificative.

Prin derogare de la Regulamentul (UE) nr. 1305/2013, acest sprijin poate fi furnizat de asemenea din FEADR în cadrul măsurilor menționate în Regulamentul (UE) nr. 1305/2013 și care sunt relevante pentru implementarea instrumentelor financiare Aceste cheltuieli eligibile nu depășesc 200 000 EUR.

(12)În sensul articolului 127 alineatul (1) al doilea paragraf, epidemia de COVID-19 constituie un caz justificat corespunzător pe care autoritățile de audit îl pot invoca pe baza aprecierii lor profesionale pentru a utiliza o metodă de eșantionare nestatistică pentru exercițiul contabil care începe la 1 iulie 2019 și se încheie la 30 iunie 2020.

(13)În scopul aplicării articolului 30 alineatul (1) litera (f) din Regulamentul financiar, condiția ca creditele să servească aceluiași obiectiv nu se aplică în cazul transferurilor realizate în temeiul alineatelor (2) și (3).”;

(2)La articolul 130, se adaugă următorul alineat (3):

„(3) Prin derogare de la alineatul (2), contribuția din partea fondurilor sau din partea FEPAM prin plăți ale soldului final pentru fiecare prioritate per fond și per categorie de regiuni în ultimul exercițiu contabil nu depășește, cu mai mult de 10 %, contribuția din partea fondurilor sau din partea FEPAM pentru fiecare prioritate per fond și per categorie de regiuni astfel cum este stabilită în decizia Comisiei de aprobare a programului operațional.

Contribuția din partea fondurilor sau din partea FEPAM prin plăți ale soldului final în ultimul exercițiu contabil nu depășește cheltuielile publice eligibile declarate și contribuția din fiecare fond și categorie de regiuni pentru fiecare program operațional astfel cum este stabilită în decizia Comisiei de aprobare a programului operațional.”.

Articolul 2

Modificări ale Regulamentului (UE) nr. 1301/2013

Articolul 3 alineatul (3) litera (d) din Regulamentul (UE) nr. 1301/2013 se înlocuiește cu următorul text:

„întreprinderile aflate în dificultate, astfel cum sunt definite în normele Uniunii privind ajutorul de stat; întreprinderile care primesc sprijin în conformitate cu Cadrul temporar pentru ajutorul de stat sau cu Regulamentul (UE) nr. 1407/2013, cu Regulamentul (UE) nr. 1408/2013 și cu Regulamentul (UE) nr. 717/2014 ale Comisiei nu sunt considerate întreprinderi aflate în dificultate în sensul prezentei litere.”.